
Lietuvos Respublikos Seimas,
atsižvelgdamas į Lietuvos Respublikos Konstitucijos 18, 19, 20 ir 21 straipsnius; Visuotinės žmogaus teisių deklaracijos 4 ir 5 straipsnius; Jungtinių Tautų Konvenciją dėl kovos su žmonių prekyba ir trečiųjų asmenų išnaudojimu prostitucijos tikslams; Jungtinių Tautų Konvencijos dėl visų formų diskriminacijos moterims panaikinimo 6 straipsnį; Protokolą dėl prekybos žmonėmis, ypač moterimis ir vaikais, prevencijos, sustabdymo bei baudimo už vertimąsi ja, papildantį Jungtinių Tautų Organizacijos konvenciją prieš tarptautinį organizuotą nusikalstamumą; Veiksmų platformos ir Pekino deklaracijos strateginį tikslą Nr. D.3; Europos Tarybos konvenciją dėl veiksmų prieš prekybą žmonėmis; Europos Sąjungos sutarties 2 ir 13 straipsnius; 2002 m. liepos 19 d. Europos Tarybos pamatinį sprendimą 2002/629/TVR dėl kovos su prekyba žmonėmis; 2014 m. Europos Parlamento rezoliuciją dėl seksualinio išnaudojimo ir prostitucijos ir jų poveikio lyčių lygybei; Lietuvos ir užsienio šalių ekspertų pranešimus 2014 m. birželio 19 d. vykusioje tarptautinėje Stop Traffick! konferencijoje „Seksualinių paslaugų poreikio dekonstravimas: Moterų išnaudojimo per prostituciją ir prekybą žmonėmis seksualinio išnaudojimo tikslais prevencija“;
susipažinęs su šalies nevyriausybinių organizacijų, dirbančių kovos su prekyba žmonėmis, seksualiniu išnaudojimu prostitucijos tikslais ir prievartos prieš asmenį naudojimu srityje, pasiūlymais ir apskritojo stalo diskusijos „Sekso paslaugų poreikio mažinimo būdai“, vykusios 2014 m. birželio 19–20 d., išvadomis; 
atsižvelgdamas į tai, kad naudojimasis prostitucijos paslaugomis yra susijęs su kito asmens sudaiktinimu, prekės statuso jam suteikimu, jo stigmatizavimu ir traumavimu;
suprasdamas, kad šalyse, kuriose yra palaikomas seksualinių paslaugų pirkimas, prostitucija ir prekyba žmonėmis seksualinio išnaudojimo ar nusikalstamos veiklos organizavimo tikslais, yra pažeidžiamos žmogaus teisės, didėja nusikalstamumas ir socialinė atskirtis;
įvertindamas Šiaurės šalių modelio taikymo ir Prancūzijos seksualinių paslaugų pirkimo kriminalizavimo patirtį;
įvertindamas tai, kad į prostituciją įtraukiami vis jaunesni asmenys, nemaža jų dalis yra nepilnamečiai, asmenys su protine negalia, priklausomi nuo narkotinių ir psichotropinių medžiagų bei alkoholio, jų mirtingumas didesnis negu vidutinio gyventojo;
įvertindamas tai, kad žiniasklaidoje pateikiamas negatyvus moters, užsiimančios prostitucija, portretas, palaikantis stereotipinį mąstymą apie vyrus ir moteris, seksistinį požiūrį į moterų vaidmenį visuomenėje, ir tai daug prisideda prie smurto prieš moteris palaikymo, daugialypio požiūrio į prostitucijos reiškinį formavimo,
siūlo Lietuvos Respublikos Vyriausybei:
) pateikti Lietuvos Respublikos Seimui ratifikuoti Jungtinių Tautų Konvenciją dėl kovos su žmonių prekyba ir trečiųjų asmenų išnaudojimu prostitucijos tikslams;
) teikti Lietuvos Respublikos baudžiamojo kodekso pataisas, numatančias atsakomybę už prostitucijos, pornografijos ar kitų seksualinio išnaudojimo formų paslaugų pirkimą;
) teikti Lietuvos Respublikos administracinių teisės pažeidimų kodekso 1821 straipsnio pataisas dėl administracinės atsakomybės panaikinimo už vertimąsi prostitucija;
) sudaryti tarpžinybinę darbo grupę seksualinių paslaugų teikėjų resocializacijos, reabilitacijos ir reintegracijos programai parengti. 		

